มันนี่ทูเดย์
เผยผลประเมินรัฐวิสาหกิจ
29 ต.ค. 2565

เผยผลประเมินรัฐวิสาหกิจ
ร.อ.นพ.ยงยุทธ มัยลาภ โฆษกประจำสำนักนายกรัฐมนตรี เปิดเผยว่า ที่ประชุม ครม.เมื่อวันที่ 9 ธ.ค.ได้รับทราบรายงานผลการประเมินการดำเนินงานรัฐวิสาหกิจ ปี 2556 พบว่า หากประเมินตามระบบปัจจุบัน มีรัฐวิสาหกิจ 3 แห่ง ที่มีผลประเมินต่ำสุด คือ องค์การตลาด (อต.) องค์การอุตสาหกรรมป่าไม้ (อ.อ.ป.) และธนาคารพัฒนาวิสาหกิจขนาดกลางและขนาดย่อม (ธพว.) หรือเอสเอ็มอีแบงก์ เนื่องจากผลการดำเนินงานตามนโยบาย และผลการดำเนินงานด้านการเงินและที่ไม่ใช่การเงิน ไม่เป็นไปตามเป้าหมาย โดยเอสเอ็ม อีแบงก์นั้นเพิ่งส่งแผนฟื้นฟูพร้อมขอเพิ่มทุน 2,000 ล้านบาท
ทั้งนี้ หากใช้ระบบประเมินคุณภาพรัฐวิสาหกิจมาประเมิน พบว่า รัฐวิสาหกิจ 3 แห่ง ที่มีผลประเมินต่ำสุด คือ บริษัท ทีโอที องค์การเภสัชกรรม และบริษัท การบินไทย ส่วนรัฐวิสาหกิจ 3 อันดับแรกที่ได้คะแนนสูงสุด  คือ ธนาคารเพื่อการเกษตรและสหกรณ์การเกษตร (ธ.ก.ส.) บริษัท ปตท. และการประปานครหลวง (กปน.)
‘กรุงศรี’ อัดโปรฯ ท้ายปี
นายฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส (กรุงศรี คอนซูมเมอร์) เปิดเผยว่า เดือน ธ.ค.เป็นเดือนที่ลูกค้ามีการใช้จ่ายผ่านบัตรเครดิตมากที่สุดทุกปี เพื่อซื้อของขวัญในเทศกาลปีใหม่ ท่องเที่ยวหรือสังสรรค์กับญาติมิตร
นอกจากนี้ ในเดือนนี้ยังมีสัญญาณทางเศรษฐกิจที่ปรับตัวดีขึ้นอย่างเห็นได้ชัด บริษัทจึงจับมือกับพันธมิตรหลายหมวดธุรกิจ เช่น ห้างสรรพสินค้าเซ็นทรัล ในหมวดกระเช้าของขวัญปีใหม่ ปั๊มน้ำมันและโรงแรม ในหมวดการเดินทางท่องเที่ยว รวมถึงหมวดร้านอาหาร จัดแคมเปญพิเศษส่งท้ายปี 2557 นี้ เพื่อให้สมาชิกบัตรคุ้มกับทุกการใช้จ่าย พร้อมช่วยลูกค้าแบ่งเบาภาระค่าใช้จ่ายกับแคมเปญแบ่งจ่ายอัตราดอกเบี้ย 0% ในระยะเวลาที่กำหนด
ทั้งนี้ บริษัทคาดหวังว่าจะสามารถกระตุ้นยอดใช้จ่ายผ่านบัตรในเดือนสุดท้ายของปี 2557 เพื่อให้เติบโตได้ตามเป้าหมายทั้งปีนี้ 3.1 แสนล้านบาท หรือ 12%